**ROMÂNIA**

**JUDEŢUL CLUJ**

**CONSILIUL LOCAL AL MUNICIPIULUI DEJ**

**Nr. 21.126 din 27 noiembrie 2014**

**PROCES – VERBAL**

încheiat azi, **27 noiembrie 2014**, cu ocazia desfăşurării **şedinţei ordinare** a Consiliului Local al Municipiului Dej, care a fost convocată în conformitate cu prevederile ‚art. 39’, alin. (1) din Legea Nr. 215/2001, republicată, cu modificările şi completările ulterioare, conform Dispoziţiei Primarului Nr. **1.126 din 19 noiembrie 2014,** cu următoarea

**ORDINE DE ZI:**

**1. Proiect de hotărâre privind aprobarea rectificării bugetului de venituri și cheltuieli și modificarea Listelor de investiții ale Spitalului Municipal Dej pe anul 2014.**

**2. Proiect de hotărâre privind aprobarea contului de execuție al Consiliului Local al Municipiului Dej la data de 30 septembrie 2014.**

**3. Proiect de hotărâre privind aprobarea rectificării bugetului local de venituri și cheltuieli al Consiliului Local al Municipiului Dej, pe anul 2014 și virarea de credite de la un capitol la alt capitol al clasificației bugetare.**

**4. Proiect de hotărâre privind aprobarea unor măsuri de funcționare a Asociației de Dezvoltare Intercomunitară ECO-METROPOLITAN CLUJ pentru anul 2015.**

**5. Proiect de hotărâre privind aprobarea Contractelor de concesionare Nr. 57/2004 și Nr. 69/2004 pentru teren cu destinația de extindere la parterul blocului.**

**6. Proiect de hotărâre privind darea în folosință gratuită pe durata de 3 ani a Complexului Sportiv (Sală de Sport și Stadion Municipal) Dej, Strada Nicole Titulescu Nr. 16/A, Asociațiilor Sportive și unităților de învățământ care funcționează pe raza municipiului Dej, în scopul desfășurării activităților și manifestărilor cultural sportive.**

**7. Soluționarea unor probleme ale administrației publice locale.**

**- Adresa Nr. 2369 din 18.11.2014 a Camerei de Conturi Cluj, prin care ne transmit un exemplar din Raportul de Audit Financiar Nr. 2156/24.10.2014 încheiat ca urmare a controlului efectuat la Municipiul Dej și 1 exemplar din Decizia Nr. 50/18.11.2014 privind măsurile ce trebuie luate pentru înlăturarea deficiențelor constatate în urma controlului.**

**- cererea domnului Rusu Dan cu privire la depunerea demisiei din funcția de membru în C.A. la S.C. Transurb S.A. Dej.**

La şedinţă sunt **prezenţi 18 consilieri**, domnul Primar Morar Costan, domnul viceprimar Mureşan Aurelian, domnul secretar Covaciu Andron, şefi de servicii şi funcţionari publici din aparatul propriu de specialitate al primarului, reprezentanţi ai unor firme, ai Spitalului Municipal Dej, cetățeni ai Municipiului Dej, reprezentanți ai mass-media locale.

Lipsește motivat **domnul consilier Varga Lorand Iuliu.**

Şedinţa publică este condusă de **domnul consilier Lazin Sebastian Flaviu.**

**Preşedintele de şedinţă** deschide ședința de consiliu local prin prezentarea punctelor înscrise în Ordinea de zi pe care o supune la vot și care este aprobată cu unanimitate de voturi.

Înainte de a se trece la dezbaterea punctelor de pe ordinea de zi se supune la vot **Procesul – verbal** din ședința ordinară din data de **30 octombrie** **2014**, care este aprobat cu unanimitate de voturi.

Se trece la **Punctul 1: Proiect de hotărâre privind aprobarea rectificării bugetului de venituri și cheltuieli și modificarea Listelor de investiții ale Spitalului Municipal Dej pe anul 2014.**

**Preşedintele de şedinţă** citeşte proiectul de hotărâre şi dă cuvântul inițiatorului

proiectului, **domnul Primar Morar Costan** pentru expunerea de motive, în care arată că proiectul se referă la modificarea bugetului de venituri și cheltuieli, conform Ordonanței de Urgență a Guvernului Nr. 32 din 23 martie 2011 privind modificare art. 191 din Legea Nr. 95/2006, referitoare la reforma în domeniul sănătății și prevederile Legii Nr. 273/2006, privind finanțele publice locale și rectificarea va fi în sumă de 296.6 mii lei, atât la partea de venituri cât și la partea de cheltuieli. Suplimentarea se justifică prin: suplimentarea cu 0.19 mii lei a sumelor provenite din dobânzi; suplimentarea cu 245.41 mii lei a sumelor provenite din contractele încheiate cu Casa Județeană de Asigurări Sociale Cluj, pe contracte și ambulatoriu de specialitate datorate realizărilor; suplimentarea cu 4 mii lei a sumelor provenite din contractele cu Direcția de Sănătate Publică Cluj pentru programele naționale de sănătate; suplimentarea cu 20 mii lei a veniturilor proprii medicale, ca urmare a realizărilor mai mari față de sumele estimate. Creditele se vor vira de la Titlul 10 Cheltuieli de personal, la Titlul 20 – Bunuri și servicii suma de 200 mii lei.

Modificarea Listei de investiții din fondul de dezvoltare cuprinde diminuarea valorilor pentru aparatul de resuscitare cu suma de 260.4 mii lei și pentru sistemul de digitalizare instalații radiologice cu suma de 3.100 lei la valoarea de achiziție și contract; renunțarea la achiziționarea aparatului de electroforeză și suplimentarea sumei aferente acestuia pentru aparatul de dezghețat plasma și încălzit sânge, având în vedere că la suma estimată inițial s-a prezentat la licitație o singură ofertă care nu îndeplinea cerințele solicitate în caietul de sarcini, având o singură funcție – de încălzire.

Dacă mai sunt nelămuriri este prezentă **doamna director economic Dălălău Roxana** care poate da lămuriri.

Se trece la consultarea **comisiilor de specialitate**: Comisia pentru activități economico – financiare și agricultură, **domnul viceprimar Mureșan Aurelian** – aviz favorabil; Comisia pentru activități de amenajarea teritoriului, urbanism, protecția mediului și turism, **domnul consilier Bonta Dan Silviu**; - aviz favorabil; Comisia pentru activități social – culturale, culte, învățământ, sănătate și familie – **domnul Bob Axinte** - aviz favorabil; Comisia juridică și disciplină pentru activitățile de protecție socială, muncă, protecția copilului, **doamna consilier Muncelean Teodora** - aviz favorabil.

**Luări de cuvânt:** **domnul consilier Lazăr Nicolae:** dorește să știe la ce se va folosi suma de 621,03 lei de la Capitolul 37.10.03, Vărsăminte din secțiunea de funcționare pentru finanțarea secțiunii de dezvoltare ?

**Doamna director economic Dălălău Roxana:** Sumele se vor folosi pentru dotare, aparatură și lucrări în cadrul Spitalului.

**Domnul consilier Lazăr Nicolae:** În luna septembrie la Capitolul 39.10.01 – Venituri din valorificarea unor bunuri ale instituțiilor publice era prevăzută suma de 602 mii lei, iar acum este zero.

**Doamna director economic Dălălău Roxana:** Suma reprezintă încasări ale anului precedent.

**Domnul consilier Lazăr Nicolae:** De ce nu s-a prezentat și contul de execuție al Spitalului Municipal pentru luna octombrie ?

**Doamna director economic Dălălău Roxana:** Nu s-a putut prezenta pentru nu era finalizat la data când trebuia prezentat proiectul pentru ședința de consiliu.

**Domnul consilier Lazăr Nicolae:** De ce s-a prevăzut inițial suma de 10 mii lei, apoi s-a modificat la 22 mii lei, până la urmă cât va costa aparatul de înghețat plasmă ?

**Doamna director economic Dălălău Roxana:** Direcția de Sănătate Publică Cluj a cerut inițial un aparat, iar acesta nu îndeplinea toate cerințele, respectiv nu avea funcția de încălzit sânge, sperăm să scadă prețurile pentru a putea achiziționa aparatul.

Supus la vot proiectul, care este votat cu **17 voturi** „**pentru”.**

Se prezintă **Punctul 2. Proiect de hotărâre privind aprobarea contului de execuție al Consiliului Local al Municipiului Dej la data de 30 septembrie 2014.**

**Domnul Primar Morar Costan** face expunerea de motive prin care arată că ordonatorii principali de credite întocmesc și prezintă spre aprobare autorităților deliberative **contul de execuție al Consiliului Local al Municipiului Dej, la data de 30 septembrie 2014**, care are următoarea structură:

**La partea de venituri:**

1. Prevederi bugetare anuale **66.568.120,00 lei**
2. Prevederi bugetare trimestriale **56.317.240,00 lei**
3. Încasări realizate **49.244.319,00 lei**
4. **Secțiunea de funcționare**
5. Prevederi bugetare anuale **53.435.910,00 lei**
6. Prevederi bugetare trimestriale **45.090.000,00 lei**
7. Încasări realizate **39.060.324,00 lei**
8. **Secțiunea de dezvoltare**
9. Prevederi bugetare anuale **13.132.210,00 lei**
10. Prevederi bugetare trimestriale **11.227.240,00 lei**
11. Încasări realizate **10.183.995,00 lei**

**La partea de cheltuieli**

1. Credite bugetare anuale **69.593.530,00 lei**
2. Credite bugetare trimestriale **59.342.650,00 lei**
3. Plăți efectuate **47.711.343,00 lei**

**A. Secțiunea de funcționare**

1. Credite bugetare anuale **53.435.910,00 lei**
2. Credite bugetare trimestriale **45.090.000,00 lei**
3. Plăți efectuate **37.758.899,00 lei**
4. **Secțiunea de dezvoltare**
5. Credite bugetare anuale **16.157.620,00 lei**
6. Credite bugetare trimestriale **14.252.650,00 lei**
7. Plăți efectuate **9.952.444,00 lei**

Diferența dintre încasările realizate și plățile efectuate este în sumă de 1.532.976 lei reprezintă excedentul bugetar la data de 30 septembrie 2014. Veniturile totale trimestriale în sumă de 49.244.319,00 au fost realizate în proporție de 88,58 % față de prevederile bugetare.

În conformitate cu clasificația bugetară, structura veniturilor totale trimestriale se prezintă astfel:

Venituri proprii realizate – 26.971.43 mii lei; sume defalcate din T.V.A. – 22.152,00 mii lei; subvenții – 16,04 mii lei; sume din fondul european – 104,68 mii lei, veniturile proprii fiind realizate în procent de 81,45 % față de prevederile bugetare.

Cheltuielile totale în sumă de 47.711.343 lei au fost realizate în procent de 80,40 % față de prevederile bugetare.

Dacă doriți informații suplimentare este prezentă **doamna director economic Drentea Angela**.

**Se consultă comisiile de specialitate:** comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

**Luări de cuvânt: domnul consilier Lazăr Nicolae:** dorește să știe de ce la contul de execuție bugetară la data de 30 septembrie 2014 apare suma încasată – 49.244.319 lei, iar în tabelul cu bugetul de venituri apare suma de 49.244,15 mii lei; la fel în prevederile bugetare anuale apare suma de 66.568.120 lei, apare suma de 64.157,20 mii lei ?

**Doamna director economic Drentea Angela**: S-au exprimat sumele în lei conform circuitelor bancare, dar în Anexă sunt prezentate în mii lei.

**Domnul consilier Buburuz Simion Florin:** Veniturile totale trimestriale sunt realizate în proporție de 88,58 %, dar cheltuielilor sunt realizate în procent de 81,45 %, credeți că se va ajunge la gradul de colectare de 90 % ?

**Doamna director economic Drentea Angela**: Scadența pentru ultimul trimestru colectare taxe și impozite este în luna septembrie, iar banii colectați vor intra numai luna următoare.

Nemaifiind luări de cuvânt, proiectul este votat cu **17 voturi** „**pentru”.**

**Punctul 3. Proiect de hotărâre privind aprobarea rectificării bugetului local de venituri și cheltuieli al Consiliului Local al Municipiului Dej, pe anul 2014 și virarea de credite de la un capitol la alt capitol al clasificației bugetare.**  **Domnul Primar Morar Costan:** face expunerea de motive prin care arată că **rectificarea bugetului de venituri și cheltuieli** pe anul 2014, se face **cu suma de 26.000,00 mii lei**, astfel:

**TOTAL VENITURI: ……………………………………………. 26.000,00 mii lei**

**din care:**

* sume FEN postaderare, cod 45.02 **26.000,00 mii lei**

**TOTAL CHELTUIELI:** **……………………………………… 26.000,00 mii lei**

**din care:**

-cap. 84.02.56 Transporturi **26.000,00 mii lei**

și se propune **virarea de credite bugetare de la un capitol la alt capitol al clasificației bugetare,** astfel:

**de la** **capitolul** **55.02**. **suma de** **50,00 mii lei**

**84.02. 56 suma de 250,00 mii lei**

**la capitolul** 84.02.71, **suma de 250,00 mii lei**, pentru ”Modernizări străzi în Municipiul Dej”

70.02.20, **suma de 50,00 lei pentru** **achiziționarea convectori** barăci Triaj**.**

Propunerea cu privire la virarea de credite bugetare are la bază execuția bugetară și provine din: 55.02. suma de 170,00 mii lei, sumă care nu mai este necesară pentru plata dobânzilor; 84.02.56 – suma de 250,00 mii lei, care se vor vira la alte capitole ale clasificației bugetare: 84.02.71 – suma de 250 mii lei pentru Modernizare străzi în Municipiului Dej; 70.02.20 – suma de 50,00 mii lei pentru achiziții convectori barăci Triaj.

**Se consultă comisiile de specialitate:** comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

**Luări de cuvânt: domnul consilier Bonta Dan Silviu:** dorește să știe dacă există grafic cu cereri pentru plata lucrărilor la Modernizare străzi Municipiul Dej suma prevăzută pentru plată este suficientă, după ce se face recepționarea ?

**Domnul Primar Morar Costan:** Cererile s-au făcut pentru achitarea aproximativ 70% din lucrări, probabil că va mai fi o cerere pentru suma de 10 milioane lei.

Se trece la votarea proiectului, care este aprobat cu **17 voturi** „**pentru”.**

**Punctul 4. Proiect de hotărâre privind aprobarea unor măsuri de funcționare a Asociației de Dezvoltare Intercomunitară ECO-METROPOLITAN CLUJ pentru anul 2015.**

**Domnul Primar Morar Costan:** Prin adoptarea Hotărârii Consiliului Local al Municipiului Dej Nr. 34 din anul 2009 s-a aprobat participarea Municipiului Dej la înființarea Asociației de Dezvoltare Intercomunitară ECO-METROPOLITAN Cluj, alături de alte 80 de unități administrative din județ. Adunarea Generală a acesteia aprobă cotizația anuală, care nu poate fi votată de reprezentanții Asociațiilor decât pe baza unui mandat special, prin hotărârea autorității deliberative. Trebuie să fim prezenți la adunările generale și să contribuim la nivelul județului Cluj la colectarea deșeurilor menajere. Potrivit Deciziei Nr. 3/2014 a Consiliului Director al Asociației, cuantumul propus al cotizației pentru anul 2015 este de 0,25 lei pentru fiecare locuitor, suma concretă fiind în funcție de numărul locuitorilor unității administrativ – teritoriale, adică suma de 9.306 lei, care va fi virată în contul Asociației până la data de 30 martie 2015.

Statutul Asociației prevede ca în cazul în care reprezentantul uneia dintre Asociații nu poate participa la ședința unei adunări generale, poate fi înlocuit de un alt reprezentant, împuternicit în acest scop.

Se cere mandatarea mea ca reprezentant al Municipiului Dej și un înlocuitor în lipsa acestuia, respectiv domnul viceprimar Mureșan Aurelian Călin, pentru a se aproba cotizația anuală pentru anul 2015.

**Se consultă comisiile de specialitate**: comisia economică - aviz favorabil, cu următorul **amendament**: Să se solicite o adresă din partea Asociației Eco - Metropolitan Cluj, un Raport de activitate prin care să justifice folosirea sumelor din aceste cotizații; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil, cu următorul **amendament:** pe lângă Raportul de activitate să prezinte și un Raport cu strategiile de dezvoltare a Serviciului de salubrizare, măsuri luate pentru colectarea selectivă a deșeurilor menajere și Campaniile de informare a cetățenilor, privind colectarea selectivă a deșeurilor.

**Înscrieri la cuvânt: domnul Primar Morar Costan:** Este de acord cu amendamentele propuse privind colectarea selectivă a deșeurilor, depozitarea lor având în vedere că acest proiect este bazat pe fonduri europene. Actualmente prețul de depozitare și colectare este la jumătate, dar să se reflecte asupra cetățenilor efectele pe care le are, întrucât prețul va fi de 7 lei/membru de familie, iar la salubrizare prețul va fi de 3 lei/membru de familie.

Se supun la vot amendamentele și proiectul de hotărâre, acestea fiind aprobate **cu 18 ”voturi pentru”**

Se trece la **Punctul 5. Proiect de hotărâre privind aprobarea Contractelor de concesionare Nr. 57/2004 și Nr. 69/2004 pentru teren cu destinația de extindere la parterul blocului.**

**Domnul Primar Morar Costan:** Ca urmare a solicitărilor depuse de beneficiarii Contractelor de Concesiune Nr. 57/02 noiembrie 2004 și 69/02 noiembrie 2004 pentru terenurile pe care sunt edificate Extinderi la parterul blocurilor, prin care se propune prelungirea Contractelor de concesiune și schimbarea beneficiarilor contractelor. Este vorba despre:

|  |  |  |  |  |
| --- | --- | --- | --- | --- |
| 1. | 57/02.11.2004 | S.C. Ionuț Impex SRL | Gujan Gheorghe | Str. Pandurilor Nr. 4, Bl. T 2 |
| 2. | 69/02.11.2004 | SC Neforal SRL | Pop Emilia | Str. Mărășești Nr. 9, Bl. F 2, Apă. 1 |

Conform prevederilor Ordonanței de Urgență a Guvernului Nr. 54 din 28 iunie 2006, contractul de concesiune poate fi prelungit pentru o perioadă egală cu cel mult jumătate din durata sa inițială, prin simplul acord de voință al părților, propunem prelungirea contractelor pe o perioadă de 5 ani. Redevența va fi

|  |  |  |  |  |  |  |
| --- | --- | --- | --- | --- | --- | --- |
| 1. | 57/02.11.2004 | S.C. Ionuț Impex SRL | Gujan Gheorghe | Str. Pandurilor Nr. 4, Bl. T 2 | **26** | **486** |
| 2. | 69/02.11.2004 | SC Neforal SRL | Pop Emilia | Str. Mărășești Nr. 9, Bl. F 2, Apă. 1 | **19,05** | **552** |

**Se consultă comisiile de specialitate**: comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil, cu următorul **amendament: se modifică**

**Art.1.** **Aprobă** Actul Adiţional Nr. 1 la Contractul de concesiune Nr. 57/28427 din 02.11.2004, prin care se modifică:

* **Cap. I** astfel: „ Între Municipiul Dej cu sediul în Dej, Strada 1 Mai, Nr. 2, reprezentat prin ing. Morar Costan, având funcţia de primar în calitate de concedent, pe de o parte şi **GUJAN GHEORHE**, persoană fizică cu domiciliul în Municipiul Dej, Strada Pandurilor, Nr. 2, ap. 6, posesor al C.I. seria KX Nr. 431860 cu C.N.P. 1620427311813, în calitate de concesionar pe de altă parte”.

Fostul beneficiar al Contractului de concesiune Nr. 57/28427 din 02.11.2004 este S.C. IONUT IMPEX S.R.L., cu sediul în Municipiul Dej, Strada Pandurilor, Nr. 4, bl. T 2, ap. 24 .

Actului adiţional Nr. 1 la Contractul de concesiune Nr. 69 din 02.11.2004, prin care se modifică:

* **Cap. I** astfel: „ Între Municipiul Dej cu sediul în Dej, Strada 1 Mai, nr. 2, reprezentat prin ing. Morar Costan, având funcţia de primar în calitate de concedent, pe de o parte şi **POP EMILIA**, persoană fizică cu domiciliul în Municipiul Dej, Strada I.C.BRĂTIANU, Nr. 1, ap. 25, posesor al C.I. seria KX Nr. 719618 cu C.N.P. 2490825123132, în calitate de concesionar pe de altă parte”.

Fostul beneficiar al Contractului de concesiune Nr. 69 din 02.11.2004 este S.C. NEFORAL S.R.L., cu sediul în Municipiul Dej, Strada Laurilor, Nr. 2.

Nefiind luări de cuvânt, amendamentele propuse și proiectul sunt aprobate cu **18 voturi ”pentru”**.

**Punctul 6.** **Proiect de hotărâre privind darea în folosință gratuită pe durata de 3 ani a Complexului Sportiv (Sală de Sport și Stadion Municipal) Dej, str. N. Titulescu nr. 16A, Asociațiilor Sportive și unităților de învățământ care funcționează pe raza municipiului Dej, în scopul desfășurării activităților și manifestărilor cultural sportive.**

**Doamna consilier Muncelean Teodora** pe procedură informează că se abține de la dezbateri și de la vot întrucât are calitatea de asociat la dintre Cluburile sportive în speță.

**Domnul Primar Morar Costan:** referitor la acest proiect dorește să facă o modificare privind **darea în folosință cu titlu gratuit** a bazei materiale sportive Asociațiilor sportive, întrucât s-a sprijinit ducerea la îndeplinire a Programului Municipal cu privire la sportul de performanță, sportul de masă, trebuie avut în vedere contribuția semnificativă și constantă a sportului la reprezentarea și sporirea prestigiului Municipiului, județului, a României pe plan internațional. Suntem datori cu susținerea disciplinelor sportive în funcție de tradiție și de gradul de dezvoltare a fiecăruia la nivel național și internațional. Trebuie să susținem activitățile de performanță la nivelul copiilor și juniorilor; trebuie depuse eforturi pentru întreținerea și funcționarea bazei materiale sportive pentru asigurarea condițiilor necesare practicării activităților fizice și sportive.

Concomitent cu dezvoltarea bazei materiale prin modernizarea celei existente, trebuie să stimulăm implicarea organizațiilor neguvernamentale în valorificarea potențialului cultural și sportiv al Municipiului. Propun să sprijinim Asociațiile sportive –Club Sportiv Unirea, volei și baschet, Liceul Teoretic Alexandru Papiu Ilarian; Fotbal Club Unirea Dej. Conform atribuțiilor cuprinse în Legea Nr. 69 din 28 aprilie 2000, Legea Educației fizice și sportului, autoritățile administrației publice au obligația să sprijine sportul de performanță și sportul de masă, fapt pentru care propun spre aprobare adoptarea unei hotărâri privind darea în folosință gratuită a Bazei Sportive din Municipiul Dej, Strada Nicolae Titulescu Nr. 16, echipelor de volei și baschet C.S. Unirea Dej, elevi ai Liceului Alexandru Papiu Ilarian și F.C. Unirea Dej. Întrucât noi administrăm baza sportivă, să avem control și să găsim împreună soluții pentru buna ei administrare și accesul spre folosirea acesteia de către sportivi și elevi.

Luări de cuvânt datorită modificării propuse de către domnul primar: **domnul consilier Buburuz Simion Florin:** aduce la cunoștință starea de degradare a terenului Obor pe care nu știe cine îl administrează; terenul arată jenant, cu garduri rupte, brusturi, mizerii. Acest teren ne reprezintă întrucât acolo vin și părinți, bunici, care vin să-și susțină juniorii la meciurile de fotbal. Dacă se dorește ca fotbalul să devină sport de masă pentru tineri, cred că și baschetul și voleiul practicat de tineri merită să fie susținut.

**Doamna consilier Alexandru Melinda Gabriela** este de acord să se modifice preambulul Referatului și propune să se încheie o Convenție prin care să se respecte toate normele prevăzute în Regulamentul de funcționare a bazelor sportive.

**Domnul consilier Federiga Viorel:** propune **următoarele amendamente:**

**Art. 1.** **Aprobă** folosința cu titlu gratuit pe durata de 3 ani a Complexului Sportiv (Sala de Sport, Stadionului Municipal, Terenul Obor) din Strada Nicolae Titulescu Nr. 16/A, de către Asociațiile sportive ( volei, fotbal, baschet ), unitățile de învățământ și alte entități nonprofit care funcționează pe raza Municipiului Dej, în scopul desfășurării activităților și manifestărilor cultural – sportive, conform unor programe prezentate de către fiecare dintre acestea și aprobarea lor de către Primăria Dej

**Art. 2.** Cu ducerea la îndeplinire a prevederilor prezentei hotărâri se încredințează Primarul Municipiului Dej și Direcția Cultură Sport din cadrul Primăriei Municipiului Dej.

**Se consultă comisiile de specialitate**: comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil**, cu amendamentele propuse.**

Nefiind alte luări de cuvânt, proiectul este aprobat cu **17 voturi ”pentru”**, **1 abținere.**

Se trece la ultimul punct al ordinii de zi, **Soluționarea unor probleme ale administrației publice locale:**

**- Adresa Nr. 2369 din 18.11.2014 a Camerei de Conturi Cluj, prin care ne transmit un exemplar din Raportul de Audit Financiar Nr. 2156/24.10.2014 încheiat ca urmare a controlului efectuat la Municipiul Dej și 1 exemplar din Decizia Nr. 50/18.11.2014 privind măsurile ce trebuie luate pentru înlăturarea deficiențelor constatate în urma controlului.**

**- Cererea domnului Rusu Dan cu privire la depunerea demisiei din funcția de membru în C.A. la S.C. Transurb S.A. Dej.**

**Președintele de ședință, domnul consilier Lazin Sebastian – Flaviu:** propune ca primul punct să fie discutat după primirea Raportului Audit – financiar, pentru a avea o sinteză a celor constatate.

Referitor la **Cererea domnului Rusu Dan cu privire la depunerea demisiei din funcția de membru în C.A. la S.C. Transurb S.A. Dej,** începând cu data de 1 iunie 2014, propune crearea unei comisii de selecție care să facă propuneri pentru un alt reprezentant în Consiliul de Administrație al Societății Transurb.

**Doamna consilier Muncelean Teodora**: Cererea prezentată ne aduce la cunoștință demisia domnului Rusu dan din Consiliul de Administrație al Societății. Conform Ordonanței Nr. 109/2011, privind corporațiile, trebuie aleasă o Comisie de selecție cu specialiști în Resurse umane din partea Societății sau din partea asociatului unic. După ce se vor prezenta propunerile pentru numirea unui alt reprezentant în Consiliul de Administrație al Societății se va convoca Adunarea Generală, care va prezenta candidații. Aceasta este noua procedură introdusă de către Ordonanța 109/2011 și acești pași trebuie respectați.

**Domnul consilier Bonta Dan Silviu**: propune ca membri Consiliului Local să ia decizia numirii unui nou membru în Consiliul de Administrație.

**Domnul consilier Federiga Viorel:** propune ca Societatea Transurb să numească un până atunci un interimar în Consiliul de administrație al Societății.

**Doamna consilier Muncelean Teodora**: propune numirea unei comisii, specialiști în resurse umane care să prezinte criterii de selecție pentru persoanele care vor fi propuse pentru această înlocuire.

Nemaifiind alte probleme, **președintele de ședință, domnul consilier Lazin Sebastian** declară închisă ședința ordinară a consiliului local.

**Preşedinte de şedinţă, Secretar,**

**Lazin Sebastian Flaviu Covaciu Andron**